ԵԱՀԿ-ին է վստահված նաեւ մեր այսօրվա ամենադժվար խնդիրներից մեկի` Լեռնային Ղարաբաղի հակամարտությանը կարգավորմանը օգնելը: Սա այն ժողովրդի պատմությունն է, որին Խորհրդային եւ ադրբեջանական իշխանությունները մերժել են իր ինքնորոշման իրավունքը: Այդ ժողովուրդը ենթարկվել է ֆիզիկական բնաջնջման սպառնալիքի: Լեռնային Ղարաբաղի ժողովուրդը ոչ միայն պաշտպանել է իր օրինական իրավունքներն, այլ նաեւ ստեղծել է ինքնակառավարման ամուր կառույցներ: Ահա թե ինչ է իրականում տեղի ունեցել. ԽՍՀՄ-ի փլուզման արդյունքում նախկին Ադրբեջանի տարածքում երկու անկախ պետություններ են ձեւավորվել` Լեռնային Ղարաբաղի Հանրապետությունը եւ Ադրբեջանի Հանրապետությունը: Լեռնային Ղարաբաղի Հանրապետության ստեղծման իրավական հիմքերը անթերի են, եւ մենք պատրաստ ենք հակամարտության կարգավորումը քննարկել իրավական դաշտում: Այս երկու երկրների միջեւ սահմանն իրականում համապատասխանում է Հայաստանի եւ Ադրբեջանի ժողովրդագրական բնակեցվածության պատմական բաժանմանը: Մենք ճանաչում ենք Լեռնային Ղարաբաղի ժողովրդի ինքնորոշման եւ ինքնապաշտպանության իրավունքը: Մենք դա չենք դիտում որպես Ադրբեջանի տարածքային ամբողջականության խախտում, քանի որ Լեռնային Ղարաբաղը երբեք անկախ ադրբեջանական պետության մաս չի եղել: Ավելին, Լեռնային Ղարաբաղը գրավելու ցանկացած փորձ մենք դիտելու ենք որպես ագրեսիա, որը կատարվում է մյուսի տարածքն անօրինական ձեւով զավթելու նպատակով: